ไฟแนนซ์ทูเดย์
...แค่เริ่มก็เจอต่อต้านเลย ชาติชาย พยุหนาวีชัย ผู้อำนวยการธนาคารออมสิน
18 พ.ค. 2558

โดย...ช.ชดา
...แค่เริ่มก็เจอต่อต้านเลย ชาติชาย พยุหนาวีชัย ผู้อำนวยการธนาคารออมสิน จับงบประมาณธนาคารโรงเรียน การจัดงานตลาดนัดออมสิน โครงการออมสินสัญจร มารวมกันและไปจับมือ เป็ด เชิญยิ้ม กับ พีพีทีวี จัดมหกรรมขำกระจาย คือมีตลาดนัดออมสินที่นำเอาสินค้าที่ผลิตโดยลูกค้าธนาคารในชุมชนมาจำหน่าย
แถมจัดประกวดดนตรีเยาวชน แข่งขันฟุตบอลซึ่งเป็นกิจกรรมหนึ่งในโครงการธนาคารโรงเรียน และมีการแสดงตลกที่เสี่ยเป็ดจะนำตลกชื่อดังของไทยมาโชว์ให้คนที่มาเดินในงานได้ดูโล่งโจ้งแล้วใช้เงินประมาณ 48 ล้านบาท 
...พี่บู๊ ชาติชาย ยืนยันว่า ใช้งบเดิมแค่จับมารวมกันจัดงานให้ใหญ่ขึ้นให้ลูกค้าจดจำมากขึ้น จากเดิมที่สาขาหรือภาคต่างคนต่างทำ และไม่มีใครจำโครงการของออมสินได้เลย ต้องทำแบบนี้จะดึงดูดประชาชนให้มาร่วมงาน แถมพีพีทีวีจะถ่ายทอดการเปิดงานให้อีก คุ้มค่าการใช้เงินที่แค่จับงบกระจายมารวมกัน ไม่ได้ใช้เงินโครงการธนาคารโรงเรียนมาทำอย่างที่มีการกระพือโจมตี ผอ.คนใหม่ในธนาคาร
งานมหกรรมขำกระจาย จะจัดทั่วไทยให้ครบ 4 ภาค ใน 12 จังหวัด เลยจัดงบไปงานละ 4 ล้านบาท เพื่อให้ชัดเจนไม่ได้จะหลบเลี่ยงเกณฑ์อะไร พี่บู๊ ยืนยันว่า ที่ทำทั้งหมดก็เพื่อทำให้ธนาคารดีขึ้น ขอให้มองที่ผลงานแล้วประเมินว่าใช้ได้หรือไม่ ขอเวลาทำงานก่อน นี่ยังไม่ทันทำอะไรก็โดนโจมตี
ช.ชดา ได้ยินมาว่าพี่บู้เตรียมรื้องานบางส่วนใหม่ ที่ทำแล้วจะโดนกระหน่ำซัมเมอร์เซลจากสาขาและภาคอย่างแน่นอน เรื่องอะไรขออุบไว้ก่อน คาดว่างานนี้จะเจอใบปลิวอีกแน่นอน 
...แบงก์ชาติจัดทัพผู้ตรวจสอบแบงก์รัฐที่เป็นนักบัญชีและนักกฎหมายไว้ 300 กว่าคน เพื่อตรวจสอบแบงก์รัฐตามคำสั่งกระทรวงการคลัง ที่ดำเนินการสนองนโยบายของซูเปอร์บอร์ด ให้การตรวจสอบอยู่กับแบงก์ชาติ ส่วนนโยบายคลังดูแล เพื่อแก้ไขปัญหาแร้งทึ้งแบงก์รัฐ
เรื่องที่ฝ่ายตรวจสอบแบงก์ชาติมาตรวจสอบแบงก์รัฐทำมานานแล้ว ปัญหาคือผลของการตรวจสอบไม่มีใครนำไปขยายผลเอาผิดกับการปล่อยสินเชื่อหละหลวม เหมือนทำไว้ดูเล่นเฉยๆ คราวนี้ก็เหมือนกัน ถ้าผลสอบเจอกรณีปล่อยกู้ประหลาดๆ แล้วคลังเฉยๆ ก็เหมือนเดิม